
Egy állatmese nyelvi humorának értelmezése

A humortalan ember emberietlen. – jelzi a mondás, hogy mennyire fontos a humor, a nevetés és a humorérzék az életben. A humor ezerarcú, sokféle és élénk mozzanat, az emberi intellektus része, a világ jelenségeinek összefüggéseiben felfedezhető ellentmondásokat tréfás beállításban tárja elénk – ez pedig mind megtalálható abban a mesesorozatban, nevezetesen a Kérem a következőt! címűben, melyet egy korábban elkezdett kutatásomban vizsgáltam.
Jelenlegi dolgozatomban hűen ragaszkodom korábbi korpuszomhoz, módszeremhez és célomhoz, de a nyelvi humor fontossága kapcsán újabb szempontokat tárok fel. Fejtegetéseim kitérnek a társalgási alapelvek és a humor szoros viszonyára, hogy miként válik megsértésük a komikum forrásává. Ezen túlmutatóan a szemantika területére sodródva a modalitás kérdéskörét is boncolgatom, pontosabban azt, hogy hogyan változik a jelentés az intonáció függvényében főként ironikus helyzeteket szülve. Végül, de nem utolsósorban nyelvészeti szempontból igyekszem rávilágítani az antropomorfizmus jelenlétére a sorozatban.
Kutatásom elméleti keretét az alábbi munkák adják: Balázs Géza – Takács Szilvia (2009), Máthé (2009), Szilágyi N. Sándor (1996) és Magyari Sára (2020).



